SKRIFTLIG FORESPØRGSEL P-1362/03

af Olivier Dupuis (NI) til Kommissionen

(4. april 2003)

Om: Stærkt foruroligende situation for patriark Thich Huyen Quang i Hanoi

Nogle dage efter, at diplomater fra EU-medlemsstater, Kommissionen og USA havde besøgt patriarken for Vietnams Forenede Buddhistiske Kirke (UBCV), Thich Huyen Quang, som nu er rask, blev hans situation pludselig forværret. Ifølge det internationale informationskontor om buddhisme var dette reaktionen fra myndighederne i Hanoi på den sekspunktserklæring, han for nylig har udsendt, hvori han blandt andet kræver, at han selv og UBCV's nummer to, Thich Quang Do, løslades øjeblikkeligt, at UBCV lovliggøres, at det forsikres, at UBCV ikke vil være underlagt nogen form for politisk kontrol, og at det garanteres, at humanitære aktioner vil kunne arrangeres i fuldstændig uafhængighed.

Tre højtstående buddhister, som ledsagede patriarken, er således med truslen om ellers at blive arresteret blevet tvunget til at forlade hovedstaden, som han ikke selv må forlade. Under en telefonsamtale med direktøren for det internationale informationskontor om buddhisme, Vo Van Ai, fortalte han, at myndighederne forsøgte at presse ham til at tage til Nguyen Thieu-klosteret (i Binh Dinh-provinsen) fremfor at vende tilbage til Nghia Hanh-distriktet, hvor han på 21. år er tilbageholdt uden retssag. Forsøget indgår i virkeligheden i en regeringskampagne, som har til formål at overføre ham til Binh Dinh-provinsen og beholde ham under husarrest samtidig med, at man vil hævde, at han er løsladt. Patriarken sagde, at han til myndighederne endnu engang havde erklæret, at han først vil acceptere at forlade Quang Ngai-provinsen, når han har modtaget officielle løsladelsespapirer, og at han da vil vende tilbage til Ho Chi Minh (Saigon), hvor han blev arresteret i 1982.

Har Kommissionen som bør roses for sit seneste initiativ kendskab til den seneste udvikling i patriarkens situation? Hvilke initiativer vil Kommissionen tage i lyset af den nye forfølgelsespolitik, som patriarken er offer for? På et mere generelt plan, bør Hanois myndigheders totale mangel på respekt for religionsfrihed og meningsfrihed ikke føre til, at Kommissionen opfordrer medlemsstaterne til at sende en yderst streng advarsel til de vietnamesiske myndigheder?

Svar afgivet på Kommissionens vegne af Christopher Patten

(30. april 2003)

Som det ærede medlem sikkert ved, har situationen udviklet sig for patriarken for Den Forenede Buddhistiske Kirke i Vietnam, Thich Huyen Quang, siden dette spørgsmål blev stillet. For det første er Thich Huyen Quang blevet modtaget af Vietnams premierminister, Phan Van Khai, men han har også fået tilladelse til at vende tilbage til Quang Ngai-provinsen.

Kommissionen er klar over, at disse begivenheder ikke automatisk medfører en ændring af den retslige status for Den Forenede Buddhistiske Kirke i Vietnam, som fortsat er forbudt i landet. Kommissionen vil fortsat nøje følge, hvordan situationen udvikler sig for Thich Huyen Quang, men mener, at de seneste gestus fra den vietnamesiske regerings side er et opmuntrende tegn på større tolerance i spørgsmålet om religionsfrihed.

Kommissionen henviser endvidere til sit svar til det ærede medlems forrige skriftlige spørgsmål vedrørende Thich Huyen Quang, E-0621/03(1).

(1) Se side 115.